Offentliggørelse af en ansøgning om registrering af en betegnelse i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

(2022/C 474/15)

Denne offentliggørelse giver ret til at gøre indsigelse mod ansøgningen, jf. artikel 51 i Europa-Parlamentets og Rådets forordning (EU) nr. 1151/2012 (1) senest tre måneder efter datoen for offentliggørelsen af denne meddelelse.

ENHEDSDOKUMENT

»Kangra tea«

EU-nr.: PGI-IN-672 – 25.1.2008

BOB ( ) BGB (X)

1. Betegnelse(r) [på BOB eller BGB]

»Kangra tea«

2. Medlemsstat eller tredjeland

Indien

3. Beskrivelse af landbrugsproduktet eller fødevaren

3.1. Produkttype

Kategori 1.8 — Andre produkter i bilag I til traktaten (krydderier m.m.)

3.2. Beskrivelse af produktet med betegnelsen i punkt 1

»Kangra tea« er en type te, der stammer fra blade, knopper og spæde stængler af arten Camellia sinensis, som dyrkes i Kangradalen (Himachal Pradesh, Indien).

I forbindelse med denne ansøgning skal Kangradalen forstås som det område, der er afgrænset i punkt 4 i nærværende ansøgning.

De vigtigste kendetegn ved blade af »Kangra tea« er:

— en flerstammet opbygning

— smalle blade.

»Kangra tea« plantes med frømateriale, der er dyrket i Kangradalen, og andre udvalgte sorter i regionen.

»Kangra tea« har karakteristiske nøddeagtige, vintergrønne og træagtige blomsteraromaer i sin smagsprofil. »Kangra tea« har en sød eftersmag.

»Kangra tea« har en lys farve og en stor krop i væskeform.

Blade af »Kangra tea« indeholder op til 13 % katekiner og op til 3 % koffein og aminosyrer såsom theanin, glutamin og tryptofan.

Det samlede fenolindhold ligger på 198-230 mg/g.

Det samlede indhold af antioxidanter ligger på 196-223 mg/g.

De typer te, der produceres i Kangradalen, er grøn te, oolong, hvid te og ortodoks sort te.

De forskellige kvaliteter af »Kangra tea« er som følger:

— »Kangra tea« af den ortodokse sorte type: — SFTGFOP: Super Fine Tippy Golden Flowery Orange Pekoe — FTFGOP: Fine Tippy Flowery Golden Orange Pekoe — TGFOP: Tippy Golden Flowery Orange Pekoe — GFOP: Golden Flowery Orange Pekoe — GOF: Golden Orange Fannings — FOF: Flowery Orange Fannings.

»OP« er en kvalitet med hele blade, der angives nærmere ud fra teens særlige karakter såsom »FOP«, som har en blomsteraroma.

»TGFOP« er en kvalitet med hele blade, hvor der er mange gyldne spidser. De gyldne spidser fremkommer ved omhyggelig plukning af sarte apikale knopper (uåbnede blade), og de forarbejdes på en omhyggelig måde til »Tippy Golden Flowery Orange Pekoe«-te (TGFOP).

Fannings er en let te og beskrives ud fra udseendet eller aromaen, f.eks. henholdsvis GOF eller FOF.

— »Kangra tea« af oolong-typen:

Oolong-te fremstilles ved hjælp af en delvis inaktivering af enzymerne i spæde teskud.

— »Kangra tea« af den hvide type:

Hvid te fremstilles af apikale knopper fra tebusken og kaldes også »silver tip tea« (sølvspidste).

— »Kangra tea« af den grønne type: — Helbladet te: Lachha (LACHHA),Young Hyson (YH) og Fine Young Hyson (FYH) — Broken (knækket): Mongra (MONGRA), Mashdana (MASHDANA), Gun Powder (GP), Hyson (H) og Fine Hyson (FH) — Fanning (findelt): Soumee (SOUMEE), Twanky (TWANKY) — Støv (meget findelt): Dust (DUST)

Helbladskvaliteter er Fine Young Hyson fremstillet af nænsomt håndplukkede skud.

Gun Powder er ikke en knækket kvalitet, men er en lille, kugleformet masse af te, der er dannet under rulningen, hvor nogle få skud danner et agglomerat. Den adskilles derefter nænsomt for at give en te, der er kendt som »Gun Powder«.

Fannings er som nævnt en let te.

Dust er te, der lige kan gå igennem en sigte med netstørrelse nr. 20.

3.3. Foder (kun for animalske produkter) og råvarer (kun for forarbejdede produkter)

»Kangra tea« stammer udelukkende fra blade, knopper og spæde stængler fra teplanter af den botaniske art Camellia sinensis, der dyrkes i Kangraområdet, som er afgrænset i punkt 4 i nærværende dokument.

Der pålægges sådanne begrænsninger med hensyn til de tesorter, der er godkendt til fremstilling af »Kangra tea«, for at bevare integriteten af et produkt, som er produceret løbende i Kangraregionen i flere årtier.

3.4. Specifikke etaper af produktionen, som skal finde sted i det afgrænsede geografiske område

Dyrkning, høst og forarbejdning af teen er de tre etaper, der skal finde sted i det afgrænsede område.

3.5. Særlige regler for udskæring, rivning eller emballering osv. af det produkt, som betegnelsen henviser til

—

3.6. Særlige regler for mærkning af det produkt, som betegnelsen henviser til

Kvalitetsmærkningen er beregnet på den endelige forbruger, og kvaliteterne angives på tepakkerne, så forbrugerne kan skelne mellem de forskellige kvaliteter af »Kangra tea«.

De forskellige kvaliteter af »Kangra tea«, der er beskrevet i punkt 3.2, anføres på emballagen sammen med logoet for »Kangra tea«.

4. Kort angivelse af det geografiske områdes afgrænsning

»Kangra tea« produceres i flere områder, der er beliggende på skråningerne i Dhauladharbjergkæderne i det vestlige Himalaya. Det drejer sig om følgende områder:

— Palampur, Baijnath, Kangra og Dharmsala i distriktet Kangra

— Jogindernagar i distriktet Mandi og

— Bhatiyat i distriktet Chamba.

5. Tilknytning til det geografiske område

Ansøgningen om registrering af den beskyttede geografiske betegnelse »Kangra tea« er baseret på produktets egenskaber og dets kvalitet.

5.1. Det geografiske områdes egenart

Kangraområdet, som er defineret i denne ansøgning, nyder godt af de meget specifikke geografiske forhold, der gør sig gældende i de sneklædte Dhauladharbjergkæder i Himalaya. Højden er et meget specifikt træk ved området, eftersom alle teplantagerne ligger inden for højdeintervallet 900-1 400 m i de nævnte bjergkæder.

Der falder også store nedbørsmængder i Kangraområdet hvert år. Byen Dharmshala og de omkringliggende områder er således registreret som dem, der modtager den andenstørste nedbørsmængde næst efter Mawsynram i den indiske delstat Meghalaya. Den gennemsnitlige nedbørsmængde i Dharmshala ligger på 270-350 cm om året.

»Kangra tea« fremstilles ved hjælp af en højeffektiv ortodoks produktionsmetode, hvor der anvendes hele blade, dvs. »Kangra tea« består af hele blade og smagsberigede blade med det højeste indhold af polyfenoler (katekiner).

5.2. Produktets egenart

»Kangra tea« har en karakteristisk smag, som adskiller sig fra andre teer i verden. »Kangra tea« har et højere indhold af pyraziner (2,5-dimethylpyrazin, ethylpyrazin, 2-ethyl-6-methylpyrazin), som giver den nøddeagtige aroma, methylsalicylat og α- og β-ionener, som giver dens smagsprofil de vintergrønne og træagtige blomsteraromaer sammenlignet med andre teer. »Kangra tea« har en sød eftersmag.

»Kangra tea« har en større krop og en lys farve i væskeform sammenlignet med andre ortodokse teer i verden.

Andelen af epigallokatekingallat i katekinprofilerne er højere i de teer, der er dyrket i Kangra, og giver teen en større krop i væskeform. Et højere indhold af epigallokatekingallat i te skyldes teplanternes geografiske placering.

Desuden kunne man ud fra en DNA-profilering baseret på molekylære markører samle Kangraregionens tesorter i en separat gruppe.

5.3. Sammenhængen mellem det geografiske område og produktets kvalitet eller egenskaber (for BOB) eller produktets særlige egenskaber, omdømme eller andre kendetegn (for BGB)

Den ovennævnte kvalitet af »Kangra tea« kan først og fremmest tilskrives dens geografiske oprindelse i Kangradalen i Himalayas Dhauladharforbjerge. De unikke geoklimatiske forhold og de sure jordbundsforhold med en pH-værdi på 4-5,5 spiller en afgørende rolle, når det gælder om at opnå en dejlig og karakteristisk kop te.

Den særlige fornemmelse, som »Kangra tea« giver i munden, skyldes andelen af epigallokatekingallat i katekinerne, som er høj på grund af Kangraregionens geografiske placering. Regionens geografiske placering er 32,1 N 76,27 Ø med en højde på 900-1 400 m over havets overflade. Haverne er generelt skrånende med en sur pH-værdi på 4-5,5 og en nedbørsmængde på 270-350 cm. Alle disse faktorer har indflydelse på væsentlige og mindre væsentlige fytokemikalier.

Udviklingen af de forbindelser, der giver en specifik smag og en sød eftersmag, skyldes syntesen af kvælstofholdige teforbindelser og hænger sammen med regionens høje beliggenhed 900-1 400 m over havets overflade og en årlig nedbørsmængde på 270-350 cm. Disse specifikke klimaforhold fremmer udviklingen af en særlig smag og karakteristiske forbindelser.

Egenskaberne ved »Kangra Tea« og navnlig katekinindholdet bevares med den højeffektive ortodokse produktion af bladene.

Historien om »Kangra Tea« går tilbage til 1849 i den britiske periode, hvor dr. Jameson, den daværende leder af den botaniske tehave, erklærede regionen for velegnet til tedyrkning og efterfølgende startede den første kommercielle produktion i 1852. Som anerkendelse af den fremragende kvalitet modtog »Kangra Tea« guld- og sølvmedaljer i 1886 og 1895 på internationale kongresser, der blev afholdt i London og Amsterdam.

Kangradalen er kendt for sin produktion af te af særligt høj kvalitet (grøn te, ortodoks sort te, hvid te og oolong) med en unik bouquet og en sød og lang eftersmag.

Henvisning til offentliggørelsen af varespecifikationen

—

(1) EUT L 343 af 14.12.2012, p. 1.